MARIANNE MO (f. 1970, Bodø)

Bor og arbeider i Trondheim.

Marianne har sin utdanning fra Kunstakademiet i Trondheim, intermediaavdelingen (1991-96), Kunsthøgskolen i Bergen, institutt for foto (1994-95) samt en master i Kunstfagsdidaktikk (2011-14) fra NTNU - Norges teknisk-naturvitenskapelige universitet.

Marianne har mottatt en rekke stipender og deltatt på flere gruppeutstillinger, blant annet Høstutstillingen i Oslo.

Separatutstillingen, Frø og frukt, på Ringve museum (2019) var et resultat av et nærstudie av planter og vekster i museets botaniske hage over fire sesonger. Her kombinerte hun 28 store fotografier med 12 egne keramiske skulpturer, der skulpturene tok opp i seg og spilte videre på plantenes organiske former, forstørret og foreviget i fotografiene.

Marianne «ser» naturen. Ikke bare dens struttende frodighet, blendende skjønnhet eller imponerende mangfold. Men også det skjøre, det som ble feil. De visne bladene som kjemper seg fast i vinden. Marianne skiller ikke stygt fra vakkert, men lar oss få oppleve hele naturen.

Et gjennomgående tema i Mos arbeider er kollasjer og sammenstillinger av fotografier. Hun anvender bilder av planter som byggeklosser og bruker dets lys og form, farger og teksturer, til å skape større bilder. Ved å sammenstille de ulike bildene, endrer hvert enkelt bilde sin opprinnelige karakter. Fotografiene smelter sammen til noe større, noe som fremkaller nye motiver og åpner opp for nye dimensjoner. Dette kjennetegner hennes arbeider; hun inviterer betrakteren inn i verket, ved nysgjerrighet og forundring. Som bare naturen kan klare.